C 323/92
SK
Úradný vestník Európskej únie
26.8.2022
4.5.
Drogoví díleri sú mimoriadne inovatívni, a preto neustále vymýšľajú nové látky.
Identifikácia, zisťovanie, opisovanie a predchádzanie vzniku, šíreniu a užívaniu týchto látok je ďalším prvkom mandátu agentúry EUDA.
Užívanie viacerých látok je v súčasnosti v EÚ takisto rozšírené a má škodlivý vplyv na verejné zdravie.
Nová agentúra EUDA by sa mala zaoberať všetkými ostatnými závislosťami od látok, keď sa tieto látky užívajú spolu s nelegálnymi drogami.
4.6.
Užívanie drog a nelegálnych látok sa dotýka všetkých ľudí, pretože so sebou nesie riziko závislosti, ktorá môže človeku zničiť nielen zdravie, ale aj celý život tým, že sa človek dostane do začarovaného kruhu zameraného na drogy, v ktorom nie je priestor na spoločenský život, rodinu, vzdelávanie, prácu ani nič iné.
Riziko závislosti je vyššie, ak je človek mladší, menej skúsený a vzdelaný, ako aj u neaktívnych a nezamestnaných osôb.
4.7.
Malo by sa zaviesť dôkladnejšie monitorovanie internetu s cieľom zabrániť tomu, aby sa drogovo závislé osoby naučili simulovať symptómy duševných chorôb, ktorých prejavy si vyžadujú liečbu liekmi (drogami).
V súčasnosti je na základe informácií dostupných na internete možné získať lekárske predpisy na lieky používané na liečbu niektorých chorôb, ako je ADHD a depresia.
Legitímnosť ich získania je založená len na pohovore s pacientom a psychologických testoch, na ktoré sa môže každý ľahko pripraviť pomocou verejne dostupných informácií.
4.8.
Vzhľadom na rastúci počet osôb, ktoré používajú lieky s obsahom návykových látok, sa preto zdá opodstatnené zaviesť právomoci agentúry EUDA do rozsahu širších činností súvisiacich s verejným financovaním tohto typu liekov.
Verejné financovanie omamných liekov v čase, keď môže ktokoľvek v sociálnych médiách nájsť informácie o tom, ako absolvovať psychologické testy na získanie takéhoto druhu liekov bez dodatočných kontrolných opatrení, povedie k zneužívaniu hradených liekov (drog), pretože by boli cenovo dostupnejšie ako v prípade ich nákupu od dílera.
5.
Konkrétne pripomienky 5.1.
EHSV súhlasí so zistením (11) potvrdeným pravidelnými kontaktmi s monitorovacím centrom EMCDDA a jeho zainteresovanými stranami, že ustanovenia súčasného mandátu EMCDDA čoraz menej vystihujú zložitosť drogovej problematiky.
Zakladajúce nariadenie nezodpovedá súčasnej realite v oblasti drog a nie je v súlade s úlohami, ktoré sa od agentúry EUDA vyžadujú, aby riešila výzvy súvisiace s touto oblasťou a požiadavky jej hlavných zainteresovaných strán.
5.2.
Revízia mandátu agentúry EUDA 5.2.1.
V súlade so svojím predchádzajúcim stanoviskom EHSV podporuje snahu bojovať proti nelegálnemu šíreniu a užívaniu nelegálnych drog a je pripravený podporiť akúkoľvek preventívnu kampaň a opatrenia na tento účel.
Vyjadruje poľutovanie nad tým, že jeho predchádzajúce odporúčania úzko zapojiť zainteresované organizácie občianskej spoločnosti do práce agentúry EUDA sa v návrhu nezohľadňujú.
5.2.2.
EHSV zdôrazňuje potrebu rozšíriť mandát agentúry EUDA poskytnutím modernejších prístupov a nástrojov zameraných na budúcnosť a schvaľuje všetkých sedem nových oblastí dodatočných kompetencií.
Vyjadruje poľutovanie nad tým, že poskytovanie informácií, osvetové kampane, opatrenia na pomoc pri riešení závislostí a preventívne opatrenia neboli formulované jasnejšie a že v návrhu nie je zahrnuté zapojenie organizácií občianskej spoločnosti s ich pridanou hodnotou a synergiami, ktoré vytvárajú.
5.2.3.
Právomoci agentúry EUDA, ktoré sú spoločné s agentúrou EMA v oblasti lekárskeho predpisu, by sa mali rozšíriť aj v súvislosti s návrhom odbornej prípravy lekárov, ktorí predpisujú kategóriu liekov, ktoré sú podľa právnych predpisov EÚ klasifikované ako nelegálne drogy.
5.2.4.
(11)
EHSV navrhuje, aby sa ku každému zo siedmich špecifických cieľov pridali niektoré prvky, a to takto:
Hodnotenie Európskej komisie 2018/2019 podľa posúdenia vplyvu pracovného dokumentu útvarov Komisie.